tartuNLP/wikipedia-smugri-20251201 huggingface dataset:
Kohvik Werner

Werner on kohvik Tartus, aadressil Ülikooli tänav 11. See on üks Eesti vanemaid kohvikuid ning tal on oluline koht Eesti kultuuriloos. 
Werner on läbi aegade olnud Tartu haritlaste, eriti Tartu Ülikooli õppejõudude ja üliõpilaste meelispaiku. Oma osa selles on nii asukohal ülikooli peahoone lähedal kui ka klassikalisel kohvikuõhustikul.
Praeguses majas avati R. Kunstmanni kondiitriäri juba 1882. aastal. 1895. aastal jätkas samas kohas Johann Werner, andes ajalehes teada, et avab 13. augustil Tartus, tollase aadressiga Jaani 7, Viini kondiitripoe.
Werneri püsiklientide ehk "stammkunde"'de seas on olnud Friedebert Tuglas, Jaan Tõnisson, Konrad Mägi, Karl Taev, Jaan Koort, Paul Ariste, Eduard Laugaste, Villem Ormisson ja paljud teised. 
Werneris kohtuti, vaieldi, loeti luulet, mängiti malet ja muidugi joodi ka kohvi. Tuglas tegi Werneris oma toimetajatööd. Alalistele külastajatele, sealhulgas Friedebert Tuglasele, Betti Alverile ja teistele, tulid kohvikusse ka kirjad. Mõnel õppejõul, näiteks eesti kirjanduse professoril Gustav Suitsul, oli kombeks Werneris eksameid vastu võtta. 
Werneri kohvik jäi Tartu intelligentsi kokkusaamiskohaks ka pärast Teist maailmasõda.
Nõukogude ajal oli ta ametlik nimi "Tartu", sellele vaatamata kutsuti teda endiselt Werneriks. See oli üks väheseid kohvikuid, kus tagaruumis olid ka malelauad. 
1983. aasta 22. oktoobril põles Tartu vanalinna seitsmes kvartal, tules hävis ka Werneri kohvik. 1988. aasta suvel kvartalit taastama asunud Poola restaureerimisfirma Budimex jättis töö 1992. aastal, NSV Liidu lagunemise järel, pooleli. Linnavalitsuse katsed leida rentnik, kes töö lõpule viiks ja kohviku uuesti avaks, ebaõnnestusid. Marksu maja ja poola restauraatorite ehitusplatsi piirava plankaia vahele aastateks püsima jäänud kitsa vahekäigu Ülikooli tänaval ristisid Tartu irvhambad Poola koridoriks.
Kohvik avati taas alles 1998. aasta mais, mil selle taastas OÜ Releia (omanikud antikvaar Agnessa Pillmann ja tema poeg Jaanus Pillmann). Ehitustööd kestsid aasta ja läksid maksma umbes 5 miljonit krooni. Sisekujunduse lõid Agnessa Pillmann ja Tartu Ülikooli arhitekt Martti Preem. Kohviku allrentnikud olid Olga Aasav ja Maia Paas.
Taastatud Werner ei ole vana kohviku koopia, vanast on siiski säilinud mitmed elemendid. Järele on tehtud kunagised malelauad, taastatud akvaariumkohvik ja kohvilett. Kohviku tagumise ruumi (separee) seina ehivad Leo Leola joonistatud šaržid kuueteistkümnest Werneri "stammkunde"'st, dateeritud aastaga 1960.
Filosoof ja kirjanik Madis Kõiv on kirjutanud Wernerist näidendi "Lõputu kohvijoomine".
Kohvikuga samas majas asus kuni 30. juunini 2012 Tartu Ülikooli raamatupood. Pärast selle tegevuse lõpetamist kolisid poe ruumidesse Soome Instituut ja Tartu Linnavalitsuse mõned struktuuriüksused.
Werneri kohviku teisel korrusel tegutseb restoran, mille menüü koosneb kodumaisest toorainest valmistatud kohalikest ja rahvusvahelistest roogadest. 2018 osales Werneri restoran ka esmakordselt Silverspooni gastronoomiavõistlusel.
A-GPS

A-GPS ("Assisted GPS" ehk 'abistatav GPS') on mobiilsidevõrgu lisateenus, mis võimaldab kasutaja mobiiltelefoni sisseehitatud ja A-GPS-i toetaval GPS-vastuvõtjal määrata oma asukoha otsekohe, eelnevalt sidesatelliite otsimata, mis võtaks aega kuni mitu minutit. Süsteemist on kasu hädaabiteenuste osutamisel.
A-GPS toimib mobiilse internetiühendusega. Satelliitide andmed edastatakse spetsiaalsest serverist, mis neid reaalajas jälgib. 
Eestis toimib A-GPS teadaolevalt EMT ja Elisa Eesti võrgus.
Ülikooli tänav

Ülikooli tänav on tänav Tartu kesklinnas.
Tänav on ligikaudu 650 m pikk.
Hoonestus.
Ülikooli tänava ääres asuvad Tartu raekoda, Raekoja plats 1A, Barclay plats, Tõnissoni plats, Gildi tänav 2a, teater Vanemuine, Vanemuise tänav 6, Tartu Jaani kirik, Jaani tänav 5, Pirogovi plats, Toomemäe nõlva all Ülikooli tänava ja Lossi tänava ääres jpm.
Ajalugu.
1865–1867 elas Tartus Ülikooli tänav 14 majas Lydia Koidula.
Joseph Poolpo

Joseph Poolpo (hüüdnimi Poulpo; sündinud 1986) on prantsuse beatboxer ja laulja.
Ta osales võistlusel "Nouvelle Star" (saatesarja "Pop Idol" prantsuse variant).
.zr

.zr oli Zaire'i Interneti tippdomeen.
Kui 1997. aastal sai riigi nimeks Kongo Demokraatlik Vabariik, võeti kasutusele .cd ja .zr kadus järk-järgult kasutusest.
.dd

.dd oleks olnud Saksa DV Interneti tippdomeen.
Kood tulenes riigi saksakeelsest nimest Deutsche Demokratische Republik. See määrati riigile ISO 3166-1 standardiga, kuid tegelikult seda riigi tippdomeenina kasutusele ei võetud. Seda kasutati ainult Jena ja Dresdeni ülikooli sisevõrkudes. Pärast Saksamaa ühendamist 1990. aastal hakkas kogu Saksamaa jaoks kehtima domeen .de.
Ülekriitiline fluidum

Ülekriitiliseks fluidumiks ehk ülekriitiliseks vooliseks nimetatakse ainet, mille rõhk ja temperatuur on tema kriitilise punkti väärtustest kõrgemad. 
Seda olekut nimetatakse ülekriitiliseks olekuks (superkriitiline olek).
Iga aine olekudiagrammil on vedeliku ja aurufaasi tasakaalu kõveral (keemiskõveral) olemas kriitiline punkt, millest kõrgemal algab ülekriitiline piirkond. Kriitilisest punktist edasi on vedelik ja selle aur eraldamatud ning on kadunud erinevus vedela ja gaasilise oleku vahel.
Kriitilisest punktist kõrgematel rõhkudel ja temperatuuridel muudab temperatuuri ja rõhu muutus ainult fluidumi tihedust, kuid ei põhjusta ülekriitilise fluidumi üleminekut vedelasse või gaasilisse faasi. Ainete segude puhul on olukord sageli väga komplitseeritud kriitiliste punktide ja ülekriitiliste piirkondade määramisel, kuid see ei mõjuta kõige olulisemat – gaasilise ja vedela oleku eristamatust. Kriitilise punkti parameetrid on iga aine jaoks ainulaadsed.
Kasutamine.
Kriitilise punkti ümbruses väikestele rõhu ja temperatuuri muutustele vastavad suured muutused fluidumi tiheduses ja teistes füüsikalistes omadustes nagu viskoossus, difusioon, dielektriline läbitavus, soojusjuhtivus jm. 
Kuna ülekriitiliste fluidumite omadused on tavalistest lahustitest erinevad, võib nende kasutamine omada olulisi eelised ekstraktsioonil või reaktsioonikeskkonnana, kuna kombineeruvad gaasi sarnased massi ülekandeomadused ja vedeliku sarnased lahustamise omadused. Sellele lisaks saab neid omadusi laiades piirides muuta ja tulemuseks on lahusti lahustamisvõime varieerimine. Siit tuleneb fluidumi kasutamisel ekstrahendina võimalus selektiivseks ekstraktsiooniks ühe ja sama lahustiga. Praktikas kasutatakse kõige enam ülekriitilises olekus süsinikdioksiidi ja vett.
Kõige enam kasutatakse ülekriitilisi vedelikke:
Ajalugu.
Uurides ainete omadusi kõrgetel rõhkudel ja temperatuuridel tegi parun Charles Cagniard de la Tour 1822. aastal kindlaks ainetel kriitilise punkti olemasolu.
Alles 1978. aastast rakendati esmakordselt tööstuses kofeiini superkriitilist ekstraktsiooni kohviubadest.
Ainete kriitilisi parameetreid.
Tabel. Mõnede ainete kriitilised parameetrid
&lt;br&gt;
Iivo Nei

Iivo Nei (sündinud 31. oktoobril 1931 Tartus) on eesti maletaja ja maletreener.
Ta lõpetas aastal 1949 Tartu 5. Keskkooli ja aastal 1954 Tartu Riikliku Ülikooli füüsikuna.
1972. aastal oli ta male maailmameistrivõistluste tiitlimatšil NSV Liitu esindanud Boriss Spasski üks lähedasemast abilisest, kuna Nei on mustade malendite kasutamisel valmistanud Spasskile probleeme. Neil tuli Spasski abilisena käsitsi analüüsida 900 Robert Fischeri partiid. KGB ei soosinud Nei osalust. Spasski kui NSV Liidu ainus lootus nõudis Nei osalust. Neil lubati osaleda. Neil ja Spasskil oli kokkulepe, et konjakit juuakse maailmameistrivõistluste ajal ainult Nei nõusolekul. Spasski ja Nei kohtusid paar aastat hiljem Riias ning 2007. aastal tollase Tallinna linnapea Jüri Ratase juures.
Neile pakuti pärast tiitlimatši lõppu Islandile emigreerumist. Nei keeldus sellest kodu tõttu.
Filmis "Etturi ohverdus" mängib Iivo Nei rolli Aleksandr Gortškov.
2009. aasta kohaliku omavalitsuse volikogude valimistel kandideeris ta IRLi nimekirjas.
Isiklikku.
Ta on aastast 1955 abielus arst Helgi Neiga (neiuna Helgi Brok), nende pojad on keemik Lembit Nei ja Toomas Nei. Vend Mati Nei on samuti maletaja.
Windows Fundamentals for Legacy PCs

Windows Fundamentals for Legacy PCs ("WinFLP") on Microsofti operatsioonisüsteem, mis põhineb Windows XP Embeddedil, kuid on nõrgema võimsusega.
See avaldati 8. juuli 2006.
Oktett (värsivorm)

Oktett või oktaav ehk oktav (itaalia keeles "ottava rima") on Itaalia päritolu värsivorm, kaheksast 11-silbilisest värsireast koosnev stroof, mille riimiskeem on abababcc.
Ajaloost.
Värsivorm ilmub kirjandusse esmakordselt 13. sajandi lõpul või 14. sajandi algul ja seda arendasid Toscana luuletajad oma trubaduurilauludest inspireeritud luules. Giovanni Boccaccio kasutas oktaavi on eepilistes luuleteostes "Il filostrato" (u 1338) ja "Teseida" (1340–1341) ning kehtestas selle värsivormi eepilise ja narratiivse luule standardina. Suure paindlikkuse ja variatiivsusega kasutasid oktaavi Ludovico Ariosto oma poeemis "Raevunud Orlando" (1507–1532) ja Torquato Tasso "Vabastatud Jeruusalemmas" (ilmus 1581).
Näide Torquato Tasso "Vabastatud Jeruusalemmast":
Canto l’arme pietose, e ’l Capitano
Che ’l gran sepolcro liberò di Cristo.
Molto egli oprò col senno e con la mano;
Molto soffrì nel glorioso acquisto:
E invan l’Inferno a lui s’oppose; e invano
s’armò d’Asia e di Libia il popol misto:
Chè ’l Ciel gli diè favore, e sotto ai santi
Segni ridusse i suoi compagni erranti.
Henry Hudson

Henry Hudson (u 1570 – u 1611) oli inglise maadeavastaja.
Ta sooritas mitu reisi Kirdeväila leidmiseks ja uuris piirkonda praeguse New Yorgi ümbruses, et leida lühimat teed Aasiasse. Ta uuris jõge, mis hiljem nimetati tema auks Hudsoni jõeks. Selle ääres asuvad ka tema järgi nimetatud Hudsoni maakond New Jersey osariigis ja Hudsoni linn New Yorgi osariigis.
Viimane ekspeditsioon.
Hudsoni viimase ekspeditsiooni eesmärk oli leida Loodeväil. Selle käigus avastas ta väina ja lahe, mis hiljem nimetati tema auks Hudsoni väinaks ja Hudsoni laheks. Laevale olid pandud suured lootused, et ta suudab Loodeväila läbida.
Sellel reisil seilas ta Inglismaa lipu all, sest ekspeditsiooni rahastasid Virginia Kompanii ja Briti Ida-India Kompanii (eelmist, 1609. aasta reisi rahastas Hollandi Ida-India Kompanii). Laevaks oli 1602 valminud 20-tonnise veeväljasurvega purjelaev Discovery.
Laev jõudis 11. mail Islandile ja 4. juunil Lõuna-Gröönimaale. Ta sõitis ümber Farveli neeme Labradori merre ja jõudis 25. juunil Hudsoni väina. 2. augustil jõudis laev Labradori poolsaare põhjatipuni, milleks on Wolstenholme'i neem. Sealt edasi pöördub rannik järsult lõunasse ja algab Hudsoni laht. Järgmised kuud veetis Hudson, uurides ja kaardistades lahe kaldaid, aga edasipääsu Aasiasse seal ei olnud. Novembris jäi laev lahe lõunasopis Jamesi lahes jäässe kinni ja meeskond läks kaldale talvituma.
1611. aasta kevadel soovis Hudson uuringuid jätkata, aga meeskond tahtis koju. Juunis hakkas meeskond mässama. Nad panid Hudsoni, tema teismelise poja Johni ja veel kuus meeskonnaliiget, kes olid kas haiged, ei toetanud mässu või olid Hudsonile lojaalsed, väikesesse sõudepaati ja jätsid nad rannikule. Mässulised jätsid neile püssirohtu ja püssikuule, mõned odad, raudpoti, toitu ja muid esemeid, sealhulgas riietust. Mahajäetuid ei nähtud enam iialgi ja nende saatus on teadmata.
13 mässulisest saabus Inglismaale 8. Nad vahistati ja neid süüdistati Hudsoni tapmises. Kohus otsustas, et kogenud meremehe jätmine rannikule, mis polnud inimtühi ega elukõlbmatu, ei ole tapmine ja kõik mässulised mõisteti õigeks. Kui neid oleks süüdistatud mässus, oleks nad kindlasti süüdi mõistetud ja vähemalt osa neist hukatud. Oletatavasti taheti nad ellu jätta, sest nad olid väärtuslikud infoallikad.
Riina Raheltšik

Riina Raheltšik on eesti moekunstnik, Tallinna Kunstikooli maalikunsti ja kunstiajaloo õpetaja.
Ta lõpetas Eesti Kunstiakadeemia moedisaini eriala 1977. aastal.
Ibn Baţţūţah

Abū ‘Abd Allāh Muḩammad ibn Baţţūţah (ka "Abū ‘Abd Allāh Muḩammad ibn ‘Abd Allāh al-Lawātī al-Tanjī ibn Baţţūţah"; araabia keeles أبو عبد الله محمد ابن عبد الله اللواتي الطنجي بن بطوطة) või lihtsalt Ibn Baţţūţah (24. veebruar 1304 – 1368 või 1377) oli Maroko berberi muslimi teoloog ja reisikirjanik. 
Ta kirjeldab oma reise raamatus تحفة النظار في غرائب الأمصار وعجائب الأسفار (Tuḥfat an-Nuẓẓār fī Gharāʾib al-Amṣār wa ʿAjāʾib al-Asfār), mida tänapäeval tuntakse nime all "Reisid" (الرحلة, Rihla). Tema reisid kestsid väidetavalt umbes kolmkümmend aastat ja hõlmasid peaaegu kogu islamimaailma, Põhja- ja Lääne-Aafrika, Lõuna- ja Ida-Euroopa läänes ning Lähis-Ida, Lõuna-, Kesk-, Kagu-Aasia ja Hiina idas. Tema reiside kogupikkus olevat olnud umbes 117 000 kilomeetrit.
Tema raamat jäi sajanditeks unustusse ning taasavastati 19. sajandil, mil see tõlgiti mitmesse Euroopa keelde.
Tema reisikirjades leidub palju vasturääkivusi ning nende usaldusväärsus seati kahtluse alla juba tema eluajal. Hilisemad uuringud on näidanud, et osa tema loomingust on plagiaat. Kõik teave tema eluloo kohta pärineb temalt eneselt.
Itami

Itami on linn Jaapanis Hyōgo prefektuuris.
Suurem osa Ōsaka Rahvusvahelisest Lennujaamast jääb Itamisse.
Dobrudža platoo

Dobrudža platoo (rumeenia keeles "Podișul Dobrogei") on platoo Rumeenia idaosas Dobrudža piirkonnas. Seda ümbritsevad põhjast ja läänest Doonau ning idast Doonau delta ja Must meri. 
Dobrudža platoo keskmine kõrgus on 200–300 meetrit, põhjaosa on kõrgem. Platoo kõrgeim tipp on Țuțuiatu/Greci mägi Măcini mägedes kõrgusega 467 m. 
Võrreldes ülejäänud Rumeeniaga on platoo kliima natuke soojem ja kuivem, seetõttu esinevad seal Vahemere maadele iseloomulikud taimeliigid.
Läbi platoo voolavad läänest itta Casimcea jõgi ja Taița jõgi. Platool on mitu järve, sealhulgas mitu laguuni, olulisemad nendest on Oltina järv, Bugeaci järv, Mangalia järv, Techirghioli järv, Siutghioli järv, Tașauli järv ja Razimi järv.
Platoo jaotatakse piirkondadeks:
Leo Leola

Leo Leola oli eesti kunstnik.
Ta töötas Tartus kino Saluut kunstnikuna.
Tema üks tuntumaid teoseid on akvarell "Tööpataljoni mehed Krasno-Uralskis" (1941).
Leola on disaininud karastusjookide Kelluke ja Tartu Värska etiketid.
Tallinna Lilleküla Gümnaasium

Tallinna Lilleküla Gümnaasium on gümnaasium Tallinnas Kristiine linnaosas.
Kool loodi 1975. aastal.
Koolis õpib üle 900 õpilase.
Varem on kool kandnud nimesid Tallinna 3. Keskkool, Vassili Võrgu nimeline Tallinna 3. Keskkool ja Tallinna Lilleküla Keskkool.
Martin Fourcade

Martin Fourcade (sündinud 14. septembril 1988 Céretis) on Prantsusmaa laskesuusataja, viiekordne olümpiavõitja.
Tema vend Simon on samuti laskesuusataja.
Martin Fourcade osales 2007. aasta juunioride maailmameistrivõistlustel Itaalias Martellos, kus saavutas sprindis ja jälitussõidus 9., eraldistardis 5. ja teatesõidus 3. koha. Teatemeeskonnas sõitis ta viimast vahetust.
2008. aasta juunioride MM Saksamaal Ruhpoldingis ei kulgenud nii meeldivalt. Ta lõpetas sprindis 11., jälitussõidus 10., eraldustardis 8. ja teatesõidus 5. kohaga.
Esimesel maailma karikasarja etapil osales ta 2008. aastal Oslos. Ta jäi sprindis 61. kohale, tahapoole mõlemast eestlasest, ja esimesena jälitussõidust välja. Kuid järgmisel hooajal sama aasta lõpus läks juba paremini: teine MK-etapp Austrias Hochfilzenis andis 36. koha eraldistardis ja kolmas MK-etapp samas 10. koha sprindis. Järgmisel MK-etapil teatesõidus arvati ta juba Prantsusmaa koondisse ja laskis 3. vahetuses puhtalt (viimast vahetust sõitis Simon). Prantsusmaa saavutas 4. koha.
2009. aasta maailmameistrivõistlustel Lõuna-Koreas Pyeongchangis tegi ta kaasa kõik distantsid ja see oli tema senise karjääri parim võistlus. Ta saavutas eraldistardist 13., sprindis 18., jälitussõidus 8., ühisstardis 15. ja teatesõidus 4. koha. Martin sõitis kolmandat vahetust (viimases jälle Simon) ja tegi 1 möödalasu.
Martin parandas veelgi oma parimat individuaalset tulemust MK-etapil, saavutades 7., siis 5. ja siis 4. koha, aga enne 2010. aasta taliolümpiamänge Kanadas Vancouveris polnud ta kordagi individuaalselt esikolmikusse tulnud. Ka olümpia ei alanud väga paljutõotavalt: 14. kohaga eraldistardis, millele järgnesid 35. koht sprindis ja 34. koht jälitussõidus. Kuid ühisstardis sõitis Martin Fourcade välja hõbemedali Venemaa sportlase Jevgeni Ustjugovi järel. Simon saavutas 1 möödalasuga 14. koha. Teatesõidus sõitis seekord Simon eelviimast vahetust (laskis puhtalt) ja Martin viimast vahetust. Martin tegi teises tiirus 2 möödalasku ja kaotas lõpuspurdis sakslasele Michael Greisile 0,2 sekundiga, jäädes 6. kohale.
Seda, et edu olümpiamängudel polnud juhuslik, näitas Martin järgmistel MK-etappidel. Veel 2010. aastal kogus ta 3 individuaalset MK-etapivõitu ja 2 kolmandat kohta. Esimese MK-etapi võitis ta 14. märtsil 2010 Soomes Kontiolahtis jälitussõidus.
Ta on tulnud maailma karikasarja üldvõitjaks seitsmel korral: 2012, 2013, 2014, 2015, 2016, 2017 ja 2018.
Martin on 186 cm pikk ja kaalub 78 kg. Ta oskab lisaks prantsuse keelele veel inglise ja hispaania keelt.
Ta on esimene mees, kes on seitsmekordne maailma karika võitja.
14. märtsil 2020 Soomes Kontiolahtis lõpetas ta oma pika karjääri.
Saavutused.
Maailma karikasarjas.
Martin Fourcade on () jõudnud MK-etappidel esikolmikusse 150 korral, millest 79 etappi on ta võitnud.
Johann Friedrich Gauhe

Johann Friedrich Gauhe (pseudonüüm Huldericus Irenäus; 15. märts 1681 Waltersdorf Luckau juures – 29. detsember 1755 Helbigsdorf) oli saksa teoloog, ajaloolane ja genealoog.
Alfonso Portillo

Alfonso Antonio Portillo Cabrera (sündinud 24. septembril 1951) on Guatemala poliitik. Aastatel 2000–2004 oli ta Guatemala president.
Alfonso Portillo õppis sotsiaalteadusi Mehhikos, kus hiljem õpetas ülikoolis politoloogiat. Mehhikos elades tappis ta selgusetuks jäänud asjaoludel kaks üliõpilast; ise väitis ta, et enesekaitseks. Süüdistust talle ei esitatud.
Aastal 1989 pöördus ta Guatemalasse tagasi ning astus esialgu sotsiaaldemokraatlikku parteisse, veidi hiljem liitus aga kristlike demokraatidega. Aastatel 1992–1994 oli ta sotsiaalteaduste instituudi direktor. Alates 1995. aastast kuulub ta parempoolsesse parteisse Guatemala Vabariiklik Rinne. Ta kandideeris presidendiks juba 1995. aastal, kuid kaotas teises voorus napilt Álvaro Arzúle. Aastal 1999 võitis ta teises voorus Óscar Bergeri ja valiti presidendiks.
Alfonso Portillot süüdistati korruptsioonis ja ulatuslikus rahapesus. Pärast seda, kui ta 2004. aastal oma puutumatuse kaotas, põgenes ta Mehhikosse. Aastal 2008 andis Mehhiko ta Guatemala nõudmise peale välja. Märtsis 2010 otsustas Guatemala omakorda Portillo välja anda Ameerika Ühendriikidele. Mais 2014 mõistis New Yorgi kohus talle 2,5 miljoni USA dollari altkäemaksu võtmise eest viie aasta ja kaheksa kuu pikkuse vangistuse.
Karl Adra nimeline auhind

Karl Adra nimeline auhind on üks Eesti teatri aastaauhindu, mida Eesti Teatriliit annab draamanäitlejale, kelle korrektne eesti keel, kõnekultuur ja sõnumi selgus jõuab kõige paremini publikuni. 
Auhind asutati 2003. aastal Kalju Orro ettepanekul ja Eesti Teatriliidu juhatuse otsusega. Auhind antakse üle Karl Adra sünniaastapäeval, 20. märtsil. Alates 2011. aastast antakse auhinda välja iga kahe aasta tagant. 
Karl Adra auhinnaga kaasneb Sándor Sterni joonistuse järgi Vaike Pääsukese kujundatud auaadress ja Eesti Kultuurkapitali rahaline preemia.
Audronius Ažubalis

Audronius Ažubalis (sündinud 17. jaanuaril 1958 Vilniuses) on Leedu ajakirjanik ja poliitik.
1989 lõpetas ta Vilniuse Riikliku ülikooli ajaloolasena. Hiljem jätkas ta õpinguid USA-s Macalesteri kolledžis.
Ta kuulub erakonda Isamaaliit – Leedu Kristlikud Demokraadid.
Alates 2008. aastast juhtis ta Leedu Seimi väliskomisjoni. 11. veebruarist 2010 13. detsembrini 2012 oli ta Leedu välisminister.
2011. aastal oli ta Euroopa Julgeoleku- ja Koostööorganisatsiooni esimees.
Eesti Betooniühing

Eesti Betooniühing on Eesti mittetulundusühing, mille eesmärk on betooni tutvustamine ja selle kasutamise edendamine.
Ühing asutati 2004. aastal. Ühingusse kuulub nii ehitusmaterjalide tootjaid, ehitusettevõtteid, projekteerijaid, õppe- ja teadusasutusi kui ka eraisikuid.
Ühing tähistab iga aasta märtsis betoonipäeva ning alates 2004. aastast kuulutab seal välja Aasta Betoonehitise.
Ühing kaaskorraldab ka Betooni tehnoloogiapäeva ning alates 2018. aastast kuulutab seal välja Aasta Betoonisõbra.
Eesti Betooniühingu praegune esimees on Imre Leetma.
Aleksei Vdovin

Aleksei Vdovin (sündinud 20. veebruaril 1985) on vene filoloog.
Aastail 2002–2007 õppis ta Vjatka Riiklikus Humanitaarülikoolis. Aastail 2007–2011 oli Tartu Ülikooli doktorant vene kirjanduse erialal. 2011. aastal töötas Tartu Ülikooli slaavi filoloogia osakonna teadurina.
Sport (täpsustus)

Sport on mänguline võistluslik tegevus ja meelelahutus. 
Seda nime kannavad või on kandnud:
Maria Artemtšuk

Maria Artemtšuk (sündinud 27. septembril 1979 Kohtla-Järvel) on Eesti kirjandusteadlane.
Ta õppis 1986–1997 Jõhvi Vene Gümnaasiumis ning 1997–2004 Tartu Ülikoolis vene ja slaavi filoloogia erialal, mille ta lõpetas magistrikraadiga. Alates 2006. aastast õpib ta Alberta Ülikooli doktorantuuris.
Margit Langemets

Margit Langemets (sündinud 8. jaanuaril 1961) on eesti keeleteadlane (leksikograaf ja sõnaraamatute koostaja).
Ta on lõpetanud 1984. aastal Tartu Riikliku Ülikooli eesti keele ja kirjanduse alal. 1992. aastal täiendas ta end rahvusvahelisel leksikograafiakursusel Exeteri Ülikooli juures ja 2007. aastal leksikograafia erikursusel Århusi Ülikooli juures. Ta kaitses doktoritöö "Nimisõna süstemaatiline polüseemia eesti keeles ja selle esitus eesti keelevaras" 2009. aastal Tallinna Ülikoolis.
Margit Langemets on alates 1984. aastast töötanud Eesti Keele Instituudis: algul assistendina, seejärel aastatel 2007–2020 EKI sõnaraamatute peatoimetajana. Aastatel 1993–2023 oli ta EKI-s tänapäeva eesti keele osakonna (endine sõnaraamatute osakond) juhataja, alates 2020. aastast on ta EKI juhtivleksikograaf.
TP

TP või Tp on lühend, mis võib tähendada järgmist:
Antonov An-26

An-26 (NATO koodnimega Curl) oli Nõukogude Liidu sõjaväe transpordilennuk, mida ehitati sarjana aastail 1969–1986.
Õnnetused.
18. märtsil 2010 tegi Ülemiste järve jääle hädamaandumise Poolale kuuluv An-26 tüüpi lennuk, mille lastiks oli DHL-i postisaadetised. Lennuki pardal oli kuus inimest, neist üks, piloot, sai kergelt viga.
Sügise tänav

Sügise tänav on tänav Tallinnas Põhja-Tallinna linnaosas Kelmiküla asumis.
Tänav asub Kelmikülas; see algab Toompuiesteel ja lõpeb Suve tänaval. Tänav kulgeb idast läände ja on 160 meetrit pikk . Suurim majanumber on 14 .
Ajalugu.
Tänava vanim saksakeelne nimi oli "Sörensenstrasse, Soerensstraße, Sörensenstraße", millest tuli eesti keelde Söreni tn, Sörenseni tänav ja hiljem Söörensi tänav, vene keeles "Зеренская ул., Серенская ул.". Praeguse nime sai tänav 24. mail 1939.
Ülekriitiline süsinikdioksiid

Ülekriitiline süsinikdioksiid (superkriitiline süsinikdioksiid) tähendab eriomadustega fluidumina esinevat süsinikdioksiidi temperatuuril ja rõhul, mis on võrdne või kõrgem kui tema kriitilise punkti väärtused. Nendel tingimustel – üle 31,1 °C (304,1 K) ja 72,9 atm (7,38 MPa) – on selle aine omadused gaasi ja vedeliku vahepealsed.
Ülekriitilises olekus süsinikdioksiidi (CO2) kasutamine, lisaks suhteliselt madalatele kriitilistele parameetritele, on seotud veel mitme kasuliku aspektiga: 
Ülekriitilist CO2 kasutatakse suures ulatuses taimse materjali ekstraheerimisel, kuna võimaldab hoiduda klassikaliste meetodite puudustest nagu termiline lagunemine, hüdrolüüs, lahusti jäägid. Laborites kasutatakse ülekriitilise CO2 ekstraktsiooni keerulise koostisega materjalide (taimed, põlevkivi jmt) keemilise koostise iseloomustamiseks. Ülekriitiliste lahustitega saadud ekstraktid erinevad klassikaliste ekstraktsioonimeetoditega saaduist.
Intensiivselt uuritakse ja arendatakse tööstuslikke rakendusi ülekriitilise CO2 kasutamiseks reaktsiooni keskkonnana, kasutades tema omaduste lihtsaid varieerimisvõimalusi. Eriti perspektiivne on see hüdrogeenimisreaktsioonide puhul, sest CO2 lahustab väga hästi vesinikku. Kuivatamist ülekriitilise CO2-ga kasutatakse mahtmaterjalide – aerogeelide – valmistamisel. Selleks, et saavutada võimalikult väikese tihedusega aerogeel, on vaja seda kuivatada nii, et tahke faasi struktuur kuivatamise käigus ei muutuks.
Ülekriitilisse olekusse viidud süsihappegaasi kasutatakse ka süsihappegaasi geoloogilisel ladustamisel, kui seda pumbatakse otse mõnda geoloogilisse struktuuri, näiteks nafta- või gaasimaardlasse, kivisöe vahekihti, soolasesse põhjaveekihti või poorsesse basalti.
DHL

DHL on rahvusvaheline kiirkulleri- ja logistikafirma, Saksa kontserni Deutsche Post haru. Eestis tegutseb DHL Estonia AS.
Tabard

 Tabard on varrukateta või lühikeste varrukatega pealisrõivas. Keskajal kanti seda sageli, harilikult välitingimustes. Tabardit võis kanda nii vööga kui ilma. Vappidega kaunistatud tabardid olid kasutusel ka omade äratundmiseks lahinguväljal. Hiljem on valitseja vapiga tabardeid kandnud õukondlikud heeroldid.
Hõbepall

Hõbepall on iga-aastane auhind, mis antakse Eesti Jalgpalliajakirjanike Klubi hääletuse tulemusena Eesti jalgpallikoondise mängijale ilusaima koondisevärava löömise eest. Esimest korda anti see välja 1995. aastal. Kõige enam ehk seitse korda on selle auhinna võitnud Konstantin Vassiljev.
2005. aastast valmistab auhinda klaasikunstnik Eeva Käsper, esimesel kümnel aastal valmistas keraamik Kadri Jäätma.
Vanapagana kivi

Vanapagana kivi (ka Tõllu kivi või Tõllukivi) on kivi (rändrahn) Pühalepa külas Pühalepa kirikust paarsada meetrit põhja pool. Kivi on looduskaitse all.
Kolmnurkne kivi asub Kerema tee ääres. Rändrahnu kõrgus on 2,5 meetrit ja ümbermõõt 13,8 meetrit. 
Muistendi järgi ei olevat Vanapaganale meeldinud, et jälle ehitatakse üht kirikut. Kui Pühalepa kirik valmis saanud, otsustanud Vanapagan selle kiviga puruks visata. Ta pistnud kolm kivi vesti taskusse, et neid Pühalepa kiriku pihta visata. Kiviviskamisel siiski ükski kivi ei olevat kirikut tabanud. Kivid kukkunud kõik kiriku lähedale maha. Kõige lähemale kukkunud nimetatud kivi. Ka teised kivid on ümbruskonnas olemas. Nii jäänudki Pühalepa kirik alles.
Nõukogude sõjaväeluure juhtide loend

Nõukogude sõjaväeluure juhtide loend
Nõukogude Venemaa, Vene SFNV ja NSV Liidu Tööliste ja Talupoegade Punaarmee sõjaväeluure juhtide ja juhtide asetäitjate loend:
Balti turniir

Balti turniir (rahvusvahelise nimega Baltic Cup) on Eesti, Läti ja Leedu võistkondade või ka individuaalsportlaste osavõtul peetav või peetud spordivõistlus mõnel spordialal. Aeg-ajalt on olnud kaasatud ka teiste riikide sportlasi. Nii osalesid Nõukogude perioodil võistlustel sageli Valgevene NSV või ka Leningradi oblasti sportlased.
Alexander Cellarius

Alexander Cellarius (2. veebruar 1898 Troitsk, Orenburgi kubermang, Venemaa – 5. juuli 1979) oli Saksa sõjaväelane, sõjaväeluure Abwehri esindaja Soomes ja Eestis Teise maailmasõja ajal.
Luuretegevus Soomes ja Eestis.
Alexander Cellarius oli alates septembrist 1939 Saksa mereväeatašee abi Helsingis ja Tallinnas. Talvesõja alguses kolis osa Saksa atašee kantseleist püsivalt Tallinna. Pärast seda, kui Eesti annekteeriti ja okupeeriti Nõukogude Liidu poolt 1940. aasta suvel, naasis ta Saksa saatkonda Helsingis.
Aastatel 1939–1941 juhtis Cellarius Abwehri teenistust Kriegsorganisation Finnland/Estland (KO Finnland), kus ta kuulus Saksamaa Riigi Julgeoleku Peaameti ja Abwehri ühendatud luurekeskusse Sonderkommando Nord.
Cellarius määrati juulis 1941 moodustatud Abwehrnebenstelle Revali juhiks ning ta juhtis Erna dessante juulis 1941 Eesti põhjarannikule (Salmistu ja Kunda) ja septembris 1941 Muhumaale.
1942. aastal ülendati Cellarius fregatikapteniks (kaptenleitnandiks), 1944. aastal taganes ta koos Saksa vägedega ning sattus hiljem liitlasvägede sõjavangi.
Pärast Teist maailmasõda töötas mõnda aega Saksa Liitvabariigi välisluureameti (Bundesnachrichtendienst, BND) nõunikuna.
Jaromír Jágr

Jaromír Jágr (sündinud 15. veebruaril 1972 Kladnos) on tšehhi jäähokimängija. Ta mängib Tšehhi tugevuselt teise liiga klubis HC Kladno.
1990. aastal valiti ta NHL-i "draft"is Pittsburgh Penguinsi poolt viienda valikuna. NHL-is mängis ta aastatel 1990–2018 kokku üheksa klubi koosseisus. Kõige edukamad olid 1990–2001 Penguinsis veedetud 11 hooaega, kui ta tuli klubiga kahel korral Stanley karika võitjaks. Viiel hooajal pälvis ta liiga suurimale punktikogujale antava Art Ross Trophy. NHL-i põhihooaja kõige silmapaistvamaks mängijaks valiti ta kolmel hooajal. 1999. aastal pälvis ta veel Hart Memorial Trophy ja 2016. aastal Bill Masterton Memorial Trophy. NHL-i hooaja sümboolsesse koosseisu valiti ta seitsmel korral ja NHL-i tähtede mängule 13 korral.
2017. aastal valiti ta NHL-i ajaloo saja parima mängija sekka.
Tšehhi jäähokikoondise koosseisus tuli ta 1998. aastal olümpiavõitjaks ja võitis 2006. aasta taliolümpiamängudelt pronksmedali. Lisaks tuli ta kahel korral maailmameistriks.
Jarmoir Jagr kaalub 110 kg ja on 191 cm pikk.
Port

Port tähistab andmesides transpordikihi protokolle (näiteks kasutajadatagrammi (UDP) või edastusohje protokolli (TCP)) kasutavate andmesideühenduste lõpp-punkti.
Port on määratud kolme parameetriga: seadme IP-aadress, transpordikihi protokoll ja pordi number. Pordi numbrite abil eristatakse üksteisest samale IP-aadressile sama transpordikihi protokolliga saabuvaid ühendusi.
Kui IP-aadressi võib võrrelda majanumbriga, siis pordi numbrit võib võrrelda korteri numbriga selles majas.
Iga TCP- ja UDP-protokolli kasutava ühenduse iga andmepaketi päises on kirjas lähte- ja sihtkoha IP-aadress ning pordi number. Pordi number on kahebaidine märgita täisarv ja võib omada väärtusi 0 kuni 65535. Üht porti ei saa tüüpiliselt teenindada rohkem kui üks protsess korraga, kuid üks protsess võib teenindada korraga mitut porti.
Üldtuntud teenuseid pakkuvad rakendused töötavad tavaliselt kindlate pordinumbritega, mis on selle teenuse või protokolli jaoks kokku lepitud.
Enamasti on oluline vaid serveripoolne pordinumber (see on kliendilt serverisse liikuvate pakettide sihtport ja vastuspakettide lähteport). Klientseadme pool valitakse enamasti esimene vaba port (välja arvatud üldlevinud pordinumbrid).
Kuna pordinumbrid sisalduvad andmepakettide päistes, siis saavad neist juhinduda mitte ainult pakette saatvad ja vastuvõtvad arvutid, vaid ka muud võrgu infrastruktuuri komponendid, nt. marsruuterid ja tulemüürid.
Kasutamine veebiaadressides.
Veebilehe või muu teenuse internetiaadress (URL) tavaliselt pordi numbrit ei sisalda, sest enamasti töötavad teenused neile vaikimisi määratud portides ja pordi number on määratud URL algusse kirjutatava protokolli tähisega. Kui aga kasutatakse standardsest erinevat pordi numbrit, siis tuleb see näidata URL-is vahetult serveri nime järel, kooloniga eraldatuna.
Näiteks http://et.wikipedia.org ja http://et.wikipedia.org:80 viitavad mõlemad HTTP-teenusele, mis töötab serveri et.wikipedia.org pordis number 80.
Üldtuntud pordinumbrid.
Portide numbrite loetelu on määratud IANA ("Internet Assigned Numbers Authority") poolt. Numbrid on jagatud kolme vahemikku:
Mõned enamkasutatavad pordid on järgmised:
IANA hallatava täieliku pordinumbrite loetelu leiab IANA veeblehelt.
Timur Guzairov

Timur Guzairov (sündinud 9. septembril 1977) on kirjandusteadlane.
Ta on uurinud Vassili Žukovski loomingut.
Michael von Taube

Michael von Taube (ka "Mihhail Taube", vene keeles "Михаил Александрович Таубе"; 15. mai 1869 Pavlovsk – 29. november 1961 Pariis) oli baltisaksa päritolu vene õigusteadlane ja ajaloolane.
Taube oli eesti päritolu Vene õigusteadlase Friedrich Fromhold Martensi õpilane. Enne Esimest maailmasõda tõusis ta silmapaistvaimaks Vene õigusteadlaseks rahvusvahelise õiguse alal. Aastatel 1903–1911 oli ta Harkovi Ülikooli ja Peterburi Ülikooli professor. Venemaa keisririigi Välisministeeriumi juriidiline konsultant, aastatel 1906–1911, Välisministeeriumi Teise departemangu viitsedirektor. Ta oli Keiserliku Ajalooseltsi tegevliige, Moskva Arheoloogiainstituudi, Vitebski, Tula ja Pihkva kubermangu arhiiviarvestuse komisjoni liige ja Pihkva Arheoloogiaseltsi liige. M. Taube oli 1896. aastal üks Vene Genealoogiaseltsi asutajatest.
Pärast Oktoobrirevolutsiooni, 1917. aastal lahkus ta eksiili, elades nii Soomes, Saksamaal kui ka Prantsusmaal. Ka seal jätkas ta oma õigusteadusalast tegevust, oli Haagi Rahvusvahelise tribunali liige ning oli tihedalt seotud Vene emigrantide ringkondadega, sealhulgas ka Romanovitega.
Taube tegutses ka ajaloo alal, seda küll peamiselt genealoogina. Juba 19. sajandi lõpus avaldas ta enda suguvõsa, Taubede ajaloo ja sugupuud, hiljem ka Uexküllide oma, mis oli mahukas, kolmeköiteline ning ilmus ajavahemikus 1930–1954.
Peale selle uuris Taube ka Ungernide (hiljem Ungern-Sternbergid) päritolu ning leedu ja vene väikevürstide (Vissevalde) tegevust Baltikumis 12.–13. sajandil.
M. von Taube esitas genealoogiauuringute tulemusel väite, et:
Mehed mustas 2

"Mehed mustas 2" on 2002. aastal valminud ulmefilm-põnevuskomöödia, mille lavastas Barry Sonnenfeld. 
Film põhineb samanimelisel koomiksil, mille autor on Lowell Cunningham ja väljaandja Malibu Comics. 
Peaosi mängivad Tommy Lee Jones, Will Smith, Lara Flynn Boyle, Johnny Knoxville, Rosario Dawson, Tony Shalhoub ja Rip Torn
"Mehed mustas 2" on 1997. aastal valminud filmi "Mehed mustas" järg.
Harilik kukerpuu

Harilik kukerpuu ("Berberis vulgaris") on kukerpuuliste sugukonda kukerpuu perekonda kuuluv mitmeaastane heitlehine ühekojaline põõsaliik.
Rahvapärased nimetused.
Barbariis, barbariss, kukerkuusk, paburitski, paaberits, barbarits, kilgipuu, kassikusepuu, koerakusemarjad, pritspuu, taarirohud, äädikmari.
Levila ja kasvukoht.
Harilik kukerpuu kasvab looduslikult Kesk- ja Lõuna-Euroopas. Areaali põhjapiir Euroopas läheb üle Norra, Rootsi ja Soome. Eestis tavaline, sagedamini esineb mandri loodeosas (päikeseküllastel kasvukohtadel metsaservades, üksikute põõsastena jäätmaadel põllupeenardel, eelistades lubjarikkaid muldi) Põhja- ja Lääne-Eestis ning kasvukohana eelistab metsaservi, võsastikke, lodusid.
Morfoloogia.
Taim on 2–3 meetri, harvemini ka 5 meetri kõrgune hargnev põõsas. Noored võrsed on kollakad või kollakaspunased, vanemad aga hallikad. Taimel on palju lühivõrseid, mis kinnituvad kimpudena. Lehed äraspidimunajad, tipul teritunud, 1,5–3 cm laiused, peensaagja servaga, peenikeste nõeljate hammastega. Lühivõrsete alusel lihtne või kolmehambuline astel. Hariliku kukerpuu muundunud lehed moodustavad astlaid, mis on vanematel võrsetel kolmeharulised, noortel aga hargnemata 1–2 cm pikkused. Õitseb mais, juunis. Taime kollane õisik on kobarjas ning koosneb 15–25 4–6 cm pikkusest õiest, mis sisaldavad mett. Viljaks piklik (0,8–1–2 cm pikkune), ruljas, punane, söödav mari kahe, harvem kolme seemnega. Viljad valmivad septembris, oktoobris. 1000 seemne mass 11–13 g.
Kasutamine.
Kollaste õitega ja dekoratiivsete punaste marjadega kukerpuupõõsaid kasvatatakse ilutaimedena. Taime viljad on söödavad, kuid erakordselt hapu maitsega. Vanasti kasutati kukerpuu marjadest aurutatud mahla äädika asemel. Noortest hapudest lehtedest valmistati suppe ja salateid. Võrsetest ja juurte koorest (NB! on teada, et koor on mürgine) saadi kollast värvi, millega värviti villa, nahka ja paberit. Marjade essentsist valmistatakse muu hulgas maiustusi, kõige tuntumad neist on Barbarissi kompvekid. Kesk-Aasias ja Iraanis tuntakse kuivatatud kukerpuumarju "zerešk"i ehk "serešk"i nimetusega, need on levinud lisandiks kohalikus köögis.
Harilikku kukerpuud kasutatakse ka ravimtaimena. Droogina kasutatakse lehti ("Folium Berberidis") ja juurt ("Radix Berberidis"). Lehti kogutakse õitsemise ajal, juuri kevadel, kui pungad veel ei puhke või sügisel, kui viljad on küpsenud. Sellistest taime osadest tehakse teed. Kõik hariliku kukerpuu taimeosad sisaldavad alkaloide, neist kõige rohkem berberiini, mida leidub värsketes taimeosades 0,1–1,3%. Berberiin võib peatada verejooksu, alandada vererõhku ning hävitada baktereid. Ka taime kasutatakse maksa ja neerude talitlushäire korral. Taime lehed sisaldavad C- ja E-vitamiini, karotinoide, orgaanilisi happeid (õunhape, sidrunhape) ja mineraalsooli.
Cyril Svoboda

Cyril Svoboda (sündinud 24. novembril 1956 Prahas) on Tšehhi poliitik. 
2009. aasta mais valiti ta uuesti Kristlik-Demokraatliku Liidu – Tšehhoslovakkia Rahvapartei (KDU-ČSL) esimeheks (oli sellel ametikohal ka aastatel 2001–2003). 
Svoboda on õppinud aastatel 1976–1980 Karli ülikooli õigusteaduskonnas ning pärast seda töötanud juristi ja notarina. 
Poliitilist karjääri alustas ta 1990. aastal asepeaministri nõunikuna. KDU-ČSL-i liikmeks astus 1995. aastal. Oli Mirek Topoláneki teises valitsuses algul portfellita minister ja hiljem kohaliku arengu minister. 1998. aastal oli ta Josef Tošovský valitsuse välisminister ja ühtlasi Tšehhi Vabariigi Euroopa Liiduga liitumise tingimuste üle peetud läbirääkimiste delegatsiooni juht.
Svoboda on mitme õigusaktide kommenteeritud väljaande ja õigusõpiku ning paljude õigusalaste artiklite autor. 
Tema abikaasa on arst. Peres on neli poega, sealhulgas kaksikud. 
Cyril Svoboda enda äravahetamiseni sarnane kaksikvend Josef töötab rahandusministeeriumis.
FK Okžetpes

FK Okžetpes (ametlikult "Оқжетпес Футбол Клубы") on 1968. aastal asutatud Kasahstani jalgpalliklubi, mille kodulinn on Kökšetau.
Klubi on korduvalt vahetanud nime, 1997. aastal tegutses Astanas ja aastail 1998–1999 Stepnogorskis.
Okžetpesil puuduvad tiitlid. Esindusmeeskond on mänginud Kasahstani kõrgliigas üle kümne hooaja, NSV Liidus oli parim saavutus teise liiga seitsmes koht (1970).
Klubivärvid on sinine ja valge.
Georg Heinrich von Langsdorff

Georg Heinrich von Langsdorff (vene "Григорий Иванович Лангсдорф"; 18. aprill 1774 Wöllstein – 29. juuni 1852 Freiburg) oli saksa päritolu Venemaa loodusteadlane ja etnograaf, Keiserliku Peterburi Teaduste Akadeemia liige ja korrespondent (1821).
Ta õppis Göttingeni Ülikoolis meditsiini ja ajalugu.
Aastatel 1803–1806 osales ta loodusteadlase ja arstina Adam Johann von Krusensterni juhitaval ümbermaailmareisil, mis oli Venemaa esimene ümbermaailmareis. Langsdorff purjetas luubil Nadežda Kopenhaagenist ümber Hoorni neeme Petropavlovsk-Kamtšatskisse, sealt edasi Jaapanisse, Aleuutidele ja Loode-Ameerikasse; 1807. aastal lõpetas reisi Siberis asuvast Ohhotskist maad mööda Peterburi sõites.
1812. aastal nimetati ta Venemaa konsuliks Rio de Janeiros, mis tollal oli Portugali valduse Brasiilia pealinn. 
Ta juhatas Venemaa korraldatud ekspeditsiooni 22. juunist 1826 kuni 13. märtsini 1829 Brasiilia sisealadele, mille eesmärk oli looduse ja põliselanike uurimine. Ekspeditsioonil osalesid ka kunstnikud Johann Moritz Rugendas, Hércules Florence ja Adrien Taunay ning tulevane jalgratta leiutaja Karl Drais. Kunstnikke oli vaja, et jäädvustada reisil kohatut (tollal polnud fotograafiat). 
Ekspeditsioon kogus rohkesti zooloogia-, botaanika- ja mineraloogiaalast materjali. Materjal Brasiilia põlisrahvaste (guana, apiaka, bororo jt) kultuuri ja keelte kohta on asendamatu, sest mitu reisil kohatud põlisrahvast on tänapäevaks välja surnud. Kaua aega peeti kogutud materjale kadunuks ja need leiti alles 1930. aastal NSV Liidu Teaduste Akadeemia arhiivist.
Ekspeditsioon ei lõppenud hästi, sest Taunay uppus jaanuaris 1828 Guaporé jõkke, Rugendas lahkus ekspeditsioonist enne selle lõppu ning Langsdorff läks ekspeditsiooni kimbutanud troopilise palaviku (tõenäoliselt kollapalaviku) tõttu hulluks. 1830 naasis Langsdorff Euroopasse ja suri 1852 Saksamaal tüüfusse.
2010. aasta uuring näitas, et Langsdorffil on tänapäeval Brasiilias poolteist tuhat järeltulijat.
Lihtne meiliedastusprotokoll

Lihtne meiliedastusprotokoll (ingl "Simple Mail Transfer Protocol", SMTP) on internetiprotokollistikku kuuluv protokoll e-kirjade edastamiseks. Postiserverid kasutavad seda harilikult nii kirjade saatmiseks kui ka vastuvõtmiseks, meilikliendid seevastu ainult serverisse saatmiseks. E-kirjade serverist kättesaamiseks kasutab klient üldjuhul kas postkontoriprotokolli (POP) või internetisõnumitele juurdepääsu protokolli (IMAP).
SMTP on määratletud Interneti standardiga RFC 5321 (2008) ja on tänapäeval laialt kasutusel. SMTP kasutab TCP porti 25.
E-posti liikumise skeem.
E-kirja liikumine saatjalt adressaadini sisaldab järgmisi etappe:
SMTP ei määra kirja sisu, vaid selle transpordi. Sisu ehk e-kirja päised ja sisu on määratud RFC 5322-ga (2008).
SMTP transpordi näide.
Järgnevas näites on esitatud e-posti kliendi ja serveri vaheline SMTP-protokolli kasutav teabevahetus kirja saatmisel. Saatja on juuli@linnast.ee ja kirja saaja maali@maalt.ee.
Näites kliendi saadetud tekstide ees olev C: ja serveri vastuste ees olev S: ei kuulu protokolli juurde.
Pärast seda, kui saatja (SMTP-klient) on loonud ühenduse vastuvõtjaga (SMTP-serveriga), avatakse seanss serveripoolse tervitusega, mis tavaliselt sisaldab serveri nime. Klient vastab sellele käsuga codice_1, mis sisaldab selle nime.
codice_2
Klient teatab vastuvõtjale esmalt oma e-posti aadressi käsuga codice_3 ja seejärel adressaadi e-posti aadressi käsuga codice_4. Server kinnitab iga käsku tulemuskoodi ja sõnalise vastusega (näiteks codice_5).
E-kirja sisu edastamine algatatakse käsuga codice_6, mille järel edastatakse sõnum rida-realt. Sõnumi lõppu tähistab omaette real olev punkt.
Käsk codice_7 lõpetab seansi.
Turvalisus ja spämm.
Algupärane SMTP spetsifikatsioon ei sisaldanud vahendeid e-kirja saatja autentimiseks. RFC 2554 lisas vastava laienduse SMTP-AUTH.
See ei ole siiski laialdaselt kasutusel ja sellest ei ole spämmi vastu võitlemisel abi.
On tehtud ettepanekud ka SMTP täielikuks väljavahetamiseks, näiteks Internet Mail 2000 vastu, kuid seda peetakse SMTP väga laialdase kasutuse tõttu teostamatuks.
Rahvapartei

Rahvapartei on (endine või praegune) partei mitmes riigis:
Mitme erakonna nimes moodustab "rahvapartei" olulise osa nimest:
Sophie Monk

Sophie Charlene Akland Monk (sündinud 14. detsembril 1979 Londonis Inglismaal) on Austraalia poplaulja, näitleja ja modell.
Elukäik.
Monk on sündinud Inglismaal, kuid kolis lapsena Queenslandi Gold Coasti. Tema lauljakarjäär sai alguse telesaatest "Popstars", kus valiti liikmeid bändi Bardot. Pärast bändi lagunemist alustas ta soolokarjääri. Tema esimene sooloalbum oli "Calendar Girl" (2003). Näitlejana on ta esinenud teiste hulgas filmides "Date Movie" (2006), "Click" (2006) ja "Sex and Death 101" (2007).
Ohhotsk

Ohhotsk (vene keeles Охотск) on alev Venemaa idaosas Habarovski krais, Ohhotski rajooni halduskeskus ja tööstuskeskus.
Elanike arv oli 4697 (2009).
Asub Ohhoota jõe suudmealas Ohhoota mere rannikul 1677 km kaugusel Habarovskist.
Route 66

U.S. Route 66, ka Will Rogers Highway, oli maantee Ameerika Ühendriikides, mis algas Chicagost ning läbis Illinoisi, Missouri, Kansase, Oklahoma, Texase, New Mexico, Arizona ja California osariigi ning lõppes enne Los Angelest. Route 66 kogupikkus oli 2448 miili (3940 km) ja see valmis novembris 1926.
Route 66 teemadel on tehtud filme ja seriaale. Selle juures on peetud mitmesuguseid muusikaüritusi.
Route 66-l on tehtud mitmeid teeparandusi ja ümberkorraldusi, mis muutsid tee kogupikkust. Paljud trassimuudatused vähendasid liiklusummikuid. Kõige suurem ümberkavandamine oli Los Angelese juures Santa Monica linnas.
Seoses sellega, et tee läheb läände, oli Route 66-l palju immigrante. Kõige rohkem oli neid 1930. aastatel.
Kui 1956. aastal kirjutas president Dwight Eisenhower alla "Interstate"-kiirteede rajamise aktile, hakkas Route 66 tähtsus vähenema. Kui Põhja-Carolina osariigis algav Interstate 40 jõudis Oklahoma Cityni ja sealt lääne poole, ehitati see (ning paljud teised Interstate'id peamiselt olemasolevast teest üle, kuid mõnedes kohtades ehitati see ka ümbersõiduna (näiteks Arizona lääneosas on paralleelselt Interstate 40-ga ligi 111-miiline lõik läbi Peach Springsi, mis aga Interstate 40st jääb linnulennul vähemalt 23 miili kaugusele. 1980. aastate keskel valmis Arizonas I-40 viimane lõik, mispeale paljud Route 66 juures asuvad seni elavad linnakesed muutusid kummituslinnadeks.
See võeti Ameerika Ühendriikide maanteede süsteemist maha 27. juunil 1985. Pärast seda pandi maantee nimeks "Ajalooline Route 66". Veel on sellele nimeks pandud "Main Street of America", "Suur Diagonaaltee" ja praegune mitteametlik nimi "Will Rogers Highway" .
Praegu kulgeb mööda Route 66 marsruuti Chicagost Saint Louiseni I-55, Saint Louisest Oklahoma Cityni I-44, Oklahoma Cityst Barstow'ni I-40, Barstow' – San Bernardino lõik on I-15 ja lõpuosa San Bernardinost Santa Monicani moodustab I-10.
RWD

RWD oli Poola lennukikonstrueerimisbüroo, mis tegutses aastatel 1928–1939. Büroo asutasid Stanisław Rogalski, Stanisław Wigura ja Jerzy Drzewiecki.
Eesti lennundus.
1933–1934 ehitasid Rein Neudorf (pärast eestistamist Rein Tooma), Otto Org ja Voldemar Post Poola litsentsi alusel ühe õppe-treeningulennuki RWD-8 (registreerimismärk ES-RWD).
Õnnetused Eestis.
1938. aasta septembris kukkus Ülemiste järve Poola purilendur Zbigniew Olenski oma ühemootorilise RWD-ga. Lendur sai õnnetuses lülisambavigastuse.
Ohhoota

Ohhoota (vene keeles Охота) on jõgi Venemaa idaosas Habarovski krais. Jõe pikkus on 393 km, valgla pindala 19 100 km².
Ohhoota jõelähe asub Suntar-Hajata ahelikus, edasi voolab jõgi lõuna poole laias orus Judoma ja Kuhtui aheliku vahel ning suubub Ohhoota merre. 32 km kaugusel jõe suudmest ühendab teda Kuhtui jõe lisajõe Haibassiga harujõgi.
Ohhoota jõe kaldad on kaetud metsaga, jõgi on vääriskala kudemiskoht.
Jõgi toitub lumesulamis- ja vihmaveest. Keskmine äravool on umbes 200 m³/s. Oktoobri lõpust maini on jõgi kaetud jääga.
Ohhoota jõgi on parvetav ja alamjooksul ka laevatatav.
Jõe suudmealal paikneb Venemaa esimene vene asula Vaikse ookeani rannikul Ohhotsk.
RWD-8

RWD-8 oli Poola lennukitüüp, mida tootis aastail 1934–1939 RWD lennukikonstrueerimisbüroo.
Aastatel 1933-1934 ehitasid Rein Neudorf (pärast eestistamist Rein Tooma), Otto Org ja Voldemar Post Poola litsentsi alusel Eesti Õhu- ja Gaasikaitse lennukitöökojas ühe õppe-treeninglennuki. Lennuk registreerimismärgiga ES-RWD valmis lennupäevaks, mida tähistati enne Teist maailmasõda 15. septembril.
Dmitri Ivanov

Dmitri Ivanov (vene keeles "Дмитрий Андреевич Иванов"; sündinud 22. veebruaril 1981 Tallinnas) on Eesti päritolu kirjandusteadlane.
Tema peamised uurimisvaldkonnad kirjanduses olid XVIII sajandi – XIX sajandi alguse kirjanduse ja kultuuri ajalugu, vene ja prantsuse teatri ajalugu, Aleksandr Šahhovskoi looming ning ideede ajalugu. Tema doktoritöö ilmus 2009. aastal.
Elulugu.
Ivanov õppis aastatel 1988–1999 Tallinna Mahtra Gümnaasiumis. Ta jätkas haridusteed Tartu Ülikoolis, kus omandas aastatel 1999–2003 ("cum laude") bakalaureusekraadi vene ja slaavi filoloogia ning 2003–2005 magistrikraadi vene kirjanduse erialal. 2005. aastast jätkas ta õpinguid vene kirjanduse doktoriõppes. Ta omandas doktorikraadi 2009. aastal, kui kaitses doktoritöö "A. A. Šahhovskoi komöödiakirjanikuna: rahvusteatri teooria ja praktika" (juhendaja Ljubov Kisseljova). Doktoritöö valmimise ajaks oli tal ilmunud 18 publikatsiooni, neist 5 rahvusvahelistes väljaannetes.
Aastatel 2009–2012 oli Ivanov Tartu Ülikooli rahvusvahelise noorte slaavi filoloogide konverentsi peakorraldaja ja aastatel 2010–2012 vene kirjanduse õppetooli kodulehe toimetaja. Aastatel 2012–2013 oli ta külalisteadur Kieli Christian Albrechti Ülikoolis.
2013. aastast elab Ivanov Londonis ja töötab peamiselt kliendikogemuse eksperdina.
Guantánamo laht

Guantánamo laht on laht Kuuba saare lõunakaldal. Ulatub maasse umbes 19 km pikkuselt, laius kuni 9 km, sügavus kuni 18 m.
Guantánamo lahe ääres asub Ameerika Ühendriikide mereväebaas, mis loodi 1898. aastal, mil USA saavutas Hispaania-Ameerika sõjas kontrolli Kuuba üle. Mereväebaasis tegutseb ka Guantánamo lahe vangilaager.
Suntar-Hajata ahelik

Suntar-Hajata ahelik (vene keeles Сунтар-Хаята) on mäeahelik Venemaa kirdeosas Sahha ja Habarovski krai territooriumil.
Aheliku pikkus on 450 km, suurim kõrgus 2959 m (Muss-Haja mägi). Berilli mägi (2933 m) on Habarovski krai kõrgeim tipp. 
Suntar-Hajata ahelik koosneb efusiivsetet kivimitest ja graniidist. 
Ahelikule on iseloomulik alpiinne reljeef, liustike pindala on üle 200 km², umbes 800 km² hõlmavad tarõnnid ehk jääorud (tarõnn (jakuudi 'kohupiim') on mitmeaastane suur kattejää paksusega kuni 8 m, mis on tekkinud põhjavee külmumisel).
Taimkatte moodustavad lehisehõrendikud ja puhmastega mägitundra.
Suntar-Hajata ahelik on Aldani, Indigirka ja Ohhoota mere vesikonna jõgede veelahe.
Voodoo

Voodoo on mitmetähenduslik sõna.
Usundid.
Vaata ka: Afroameerika usundid
Toomas Kelder

Toomas Kelder (21. november 1964 – 3. november 2004) oli eesti disainer ja muusik.
Roman Schatz

Roman Schatz (sündinud 21. augustil 1960 Überlingenis Lääne-Saksamaal) on saksa päritolu saksa- ja soomekeelne kirjanik, televisioonireporter ja režissöör. 
Ta tutvus oma praeguse abikaasaga Lääne-Berliinis ja asus 1986 elama Soome. Ta elab Helsingis.